АҞӘА, нанҳәа 1 – Sputnik. Москва иҟоу Аԥсны Аҳәынҭқарра Ацҳаражәҳәарҭа зықьҩык рҟынӡа алхыҩцәа ирзыԥшуп атәыла ахада иалхра амш аҽны ҳәа радио Sputnik иазеиҭеиҳәеит Москва, алхырҭатә ҭыԥ №4 акомиссиа ахантәаҩы Беслан Кобахьиа.
"Ҳара ари ахыԥхьаӡара аҵыхәтәаны имҩаԥысуаз атәыла ахада иалхрақәа ирыҿҳарԥшуеит. Сгәы иаанагоит рацәак аивыгара ҟаларым ҳәа. Ишьақәыргылоуп алхратә комиссиа алахәылацәа рсиа. Урҭ 11-ҩык ыҟоуп", - ҳәа еиҭеиҳәоит Кобахьиа.
Иара иазгәеиҭеит алхрақәа реиҿкаара ацҳаражәҳәарҭа анапы ишану.
"Абри азы Урыстәыла иҟоу Аԥсны ацҳаражәҳәаҩ Аԥсны АКХ ахь ашәҟәы неишьҭит", - иҳәоит иара.
Кобахьиа иҳәеит зыҿҳәара иахыԥахьоу атәылауаҩшәҟәқәа змоу абжьыҭира шрылымшо.
"Сара алхыҩцәа рахь ааԥхьара ҟасҵоит иҟоу атәылауаҩшәҟәқәа зыԥсахраны иҟоу рыԥсахырц", - иҳәоит Кобахьиа.
Алхырҭатә ҭыԥ алхрақәа хәымш шрыгу ажурналистцәа алархәны аӡыргара мҩаԥгахоит.
Москватәи алхырҭатә ҭыԥ Аҟәатәи алхырҭатә округ №6 ахь иаҵанакуеит.
Алхрақәа мҩаԥысраны иҟоуп нанҳәа 25 рзы. Ашәҟәы иҭагалоуп жәаҩык акандидатцәа: Рауль Ҳаџьымба, Леонид Ӡаԥшьба, Алхас Кәыҵниа, Шамиль Аӡынба, Олег Аршба, Алмас Џьапуа, Асҭамыр Ҭарба, Асҭамыр Какалиа, Асҭамыр Оҭырба, Артур Анқәаб.